
A hiányzó szubjektum színrevitele: Szöveg, szubjektumábrázolás és a felkínált befogadási stratégiák elemzése Fekete Ádám Moby Dick, vagy a fehér bálna című előadásában

Dolgozatomban Fekete Ádám 2022-es Moby Dick, vagy a fehér bálna című előadásának elemzésére vállalkoztam: kutatásom középpontjában az előadás szövegének sajátos pozíciója és hatásköre, illetve a nehezen behatárolható (nyitott, fluid) szubjektum tárgyalása és színrevitele állnak. Célom egyrészt, hogy bővítsem a kortárs magyar független színházi szcénában régóta elismert alkotóval foglalkozó szakirodalmak jelenleg szegényes listáját; másrészt, hogy olyan irányokat kínáljak föl az előadás értelmezéséhez, amik feloldhatják a kritikai recepciót domináló tanácstalanságot.
Az elemzést az alkotói életmű, a vonatkozó kortárs színházi trendek és a kritikai recepció ismertetésével indítom. Ezt követően az előadás szövegének vizsgálatából kiindulva végzem el az előadásban megjelenő szubjektumábrázolás jellemzését, felvillantva az előadás tematikus hálózatának elemeit is. A dolgozat ezen részében központi szerepet játszik Roland Barthes Szöveg-, illetve Gérard Genette transztextualitás-fogalma.
A szöveg és az ebben ábrázolt szubjektum tárgyalása után a dolgozat fókuszába a színrevitel sajátosságai kerülnek. Először a játszók által megjelenített szerepek közti kölcsönhatásokat, és az ezekből fölépülő rendszert írom le a pavis-i perszonázs központi kifejezésén keresztül; majd pedig a narrátor-perszonázsokból kiindulva az előadás olvasókörként való értelmezését építem föl. A dolgozat zárásaként pedig azt vizsgálom meg, hogy a Moby Dick látványvilága hogyan segíti elő, hogy az előadás során fölszabaduló szimbolikus energiák a közönség fantáziáját is magukkal ragadhassák.
A dolgozat legnagyobb eredménye, hogy az előadás komplex, a befogadót akár össze is zavaró struktúráinak pontos leírásán kívül azok motivációiról is számot ad – ezzel pedig eléri, hogy az elemzés ne csak kiemeljen egyet a Moby Dick által felkínált számos olvasat és elemzési szempont közül, hanem ehelyett megteremtsen egy olyan keretet, amiben ezek egymás mellett is működtethetőek lesznek.



